مولانا رشید اشرف

عالم دین 

1957 میں پیدا ہوئے ،انیس سال کی عمر میں انہوں نے سند فراغت حاصل کی،1976 میں ان کا دارالعلوم کراچی میں بطور استاد تقرر ہوا،یہ آخری استاد تھے جن کا تقرر مفتی اعظم پاکستان حضرت مفتی محمد شفیع صاحب رحمہ اللہ نے کیا ،اس طرح تقریبا 45 سال انہوں نے دارالعلوم کراچی میں تدریسی، تصنیفی اور انتظامی خدمات انجام دیں

انہوں نے اپنے والد مولانا نور احمد صاحب کی سوانح ” متاع نور ” کے نام سے لکھی ہے ، ان کے کہنے پر یہ مسودہ شیخ الحدیث حضرت مولانا سلیم اللہ خان صاحب کی خدمت میں پیش کیاگیا جس پرحضرت نے بہت جاندار مضمون لکھاجو شامل کتاب ہے ، اس زمانے میں میری کتاب ” متاع وقت۔۔۔۔۔” چھپ گئی تھی، دونوں کتابوں کے نام میں لفظ "متاع” مشترک ہے ۔۔۔ مولانا رشید اشرف صاحب سے ملاقات ہوئی، تو انہوں نے کھڑے کھڑے اپنے اسی محققانہ طرز میں ” متاع نور” کی پانچ چھ وجوہ تسمیہ بیان فرمادیں۔

مولانا نور احمد صاحب، مفتی اعظم پاکستان حضرت مفتی محمد شفیع صاحب کے خادم خاص اور داماد تھے، یہ اصل میں برما اراکان کے تھے، دیوبند میں حضرت مفتی صاحب کی خدمت میں لگ گئے اور پھر ان کے گھر کا حصہ بن گئے ، مولانا نور احمد صاحب ایک بڑے مہم جو انتھک عالم دین تھے، دارالعلوم کراچی کے قیام میں ان کی بڑی خدمات ہیں، اور وہ اس کے ناظم اول رہے ہیں، مفتی شفیع صاحب رحمہ اللہ کے دیگر کاموں میں وہ ان کے دست و بازو رہے، بعد میں انہوں نے” ادارة القرآن ” کے نام سے اشاعتی ادارہ قائم کیا جو پاکستان کے مشہور کتب خانوں میں سے ایک ہے، 

مولانا رشید اشرف  رحمہ اللہ نے "البلاغ مفتی اعظم نمبر” کےلئے مفتی شفیع صاحب رحمہ اللہ کے مشہور شاگردوں اور ان کی خدمات کے تعارف پر جو مقالہ لکھا ہے وہ بھی خوب ہے،اس میں مفتی صاحب کے تیس سے زائد ممتاز تلامذہ کا تعارف کرایا گیا ہے،

” مدارس وجامعات کا نظام تعلیم وتربیت ” کے نام سے گذشتہ کتاب سال شائع ہوچکی ہے۔

25 دسمبر 2018 کو دوبارہ فالج کا حملہ ہوا،دماغ کی رگ پھٹی، بےہوش ہوئے ،کل تک بے ہوش رہے اور پھر وفات پاگئے،